जमादार हमें इ ब्लाक में ले गया और फिर अपने सूबेदार मेजर से आदेश ले कर उसने पुलिस को टेली फ़ोन किया. पहले तुगलकाबाद के लोग आये. फ़िर मालूम हुआ कि पी ब्लाक पार्लिमेंट स्ट्रीट थाने के क्षेत्र में है. वहाँ से एक सब इस्पेक्टर आया और एक वायरलैस वैन में हम लोग थाने गये. थाने आ कर चाय मिली. अब तक साढ़े आठ बज गये थे. नौ बजे के बाद स्टेशन आफिसर आया तो हम उसके कमरे में ले जाये गये. उसने बातचीत काफ़ी शिष्टा से की. चाय भी पिलाई. दिन भर हमारा मुकदमा तैयार होता रहा. बीच में एक बार दुर्घटना होते होते बची. हम एक कमरे में जा कर बैठे तो वहाँ एक सिख अस्सिटेंट सब इंस्पेक्टर पहले से बैठा था. हम दोनो को सिगरेट पीता देख कर वह कुछ चिढ़ सा गया और बोला, "दफ़्तर में सिगरेट पीना मना है." राम सहाय ने कहा, "तलख़ हो कर क्यों बोलते हो ?" बस गर्मी आ गयी. कमरे में एक और भी व्यक्ति था. वह भी आ कर रामसहाय पर गरम होने लगा. लेकिन सरदारजी को शायद ख्याल आ गया कि वह शायद ज़रुरत से ज़्यादा आगे बढ़ रहे हैं. बोले, "अगर बाहर किसी ने आप के साथ बदसलूकी की है, तो हम पर क्यों गुस्सा होते हैं." खैर बात टल गयी.